作者:葛長庚
標題:賀新郎
內容:謂是無情者。又如何、臨歧欲別，淚珠如灑。此去蘭舟雙槳急，兩岸秋山似畫。況已是、芙蓉開也。小立西風楊柳岸，覺衣單、略說些些話。重把我，袖兒把。小詞做了和愁寫。送將歸、要相思處，月明今夜。客裡不堪仍送客，平昔交遊亦寡。況慘慘、蒼梧之野。未可淒涼休哽咽，更明朝、後日才方罷。卻默默，斜陽下。